L-arti minn dejjem affaxxinatni. Kull sura u forma tagħha. U minn fost l-arti kollha li teżisti dejjem kelli x-xewqa li npitter. Imma fallejt, u fallejt bl-ikrah għax ħlief pupi bla forma u fjuri lanqas naf x'fatta qatt ma pinġejt. Trid tara t-tfal fil-klassi kemm jidħqu meta nipprova npinġi xi ħaġa! Kieku kont naf inpitter; l-ewwel ma npitter tkun l-Imdina. Minkejja kollox, biex tapprezza l-arti, il-pittura f'dal-każ, m'hemmx għalfejn tkun pittur. Irid ikollok l-għajn għaliha, tassew. Trid tkun tapprezza l-arti b'mod ġenerali. Sabiħ wisq meta arti differenti tingħaqad flimkien. Ħares lejn il-pittura, il-mużika u l-poeżija mħallta flimkien. Fil-fatt, l-attività li se ssir nhar is-Sibt, Titlaq/Tasal , hi xhieda ta' dan. Fuq nota personali, titilfuhiex! Barra minn hekk ilbieraħ kelli ċ-ċans inżur dak magħruf bħala Sliema Street Art Festival . Stennejt li se jkun hemm iżjed xogħol esebit għax li kien hemm kien tajjeb ħafna. Dak li rajt laqatni ħafna. Hawn għandkom ftit ritratti. Ta' spiss noħlom u ġieli ddiskutejt ma' sħabi dwar il-bżonn ta' iktar affarijiet minn dawn f'Malta. Ta' dal-wikend kienet xhieda li l-affarijiet bdew jiċċaqalqu, imqar jekk ftit. Inizjattivi oħra bħat- tpinġija fuq il-ħajt fl-iskola ta' San Anton u 'Putting Colour into the Streets' huma nifs ġdid u ta' min ifaħħarhom bil-kbir ukoll. Ix-xewqa għal ħwejjeġ bħal dawn f'Malta tinbet fost l-oħrajn minn dak li nara barra. Wieħed mill-artisti favoriti tiegħi huwa JR . U xogħlu propju kien il-punt tat-tluq ta' dil-poeżija. Fi triq imberrqa b'għajn għal għajn u sinna għal sinna t-trejqiet jinfetħu f'pjazez li jwassluni għal għandek. Nittawwal minn fuq il-bjut ta' dahrek u nilmaħ il-vini brimba mqabbża jiffurmaw xbieki kbar u żgħar. Koħol u żoroq u blu. Jekk naqbeż jilqgħuni. Tgħid? Tgħid dil-belt għajjiena, lili ħamra, jonqosha fuq ħitanha mċapsa mal-koxox? Jew il-ħdura miskina li jien biss intbaħt min kienet. Taf li tridni u trossni miegħek u minnek niġi u f'ġismek nidħol u fil-pala ta' jdejk noqgħod u f'dahrek ħerba nagħmel jekk xħin riħ li jqajjem fewġa jitfewwaq f'wiċċ riħ ieħor. Wiċċ imb' wiċċ kellimni u nintebaħ jekk fuq ġismek impittra tridnix. Barra l-proġetti ta' JR, hemm diversi proġetti oħra intriganti. Agħtuhom daqqa t'għajn... L-arti t-tajba! Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
artriq